РЕШЕНИЕ НА СЪВЕТА
от 14 февруари 2012 година
за сключване на Споразумението между Европейския съюз и Грузия относно защитата на географските означения на селскостопанските продукти и храни
(2012/164/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 207, параграф 4, първа алинея, във връзка с член 218, параграф 6, буква а), подточка v) и член 218, параграф 7 от него,
като взе предвид предложението на Европейската комисия,
като взе предвид съгласието на Европейския парламент,
като има предвид, че:
(1)
Комисията, от името на Съюза, е договорила Споразумение между Европейския съюз и Грузия относно защитата на географските означения на селскостопанските продукти и храни (наричано по-нататък „споразумението“).
(2)
Споразумението ще позволи взаимната защита на географските означения на съответните страни и ще допринесе за сближаването на законодателството сред съседните на ЕС държави.
(3)
В съответствие с Решение 2011/620/ЕС на Съвета (1) на 14 юли 2011 г. споразумението бе подписано при условие за сключването му.
(4)
Следва да бъде установена и вътрешната процедура за определяне на представителството на Съюза по свързани със споразумението въпроси.
(5)
Някои задачи по прилагането бяха възложени на съвместния комитет, създаден със споразумението, включително правомощието да изменя някои технически аспекти на споразумението, както и някои приложения към него.
(6)
Споразумението следва да бъде одобрено,
ПРИЕ НАСТОЯЩОТО РЕШЕНИЕ:
Член 1
Споразумението между Европейския съюз и Грузия относно защитата на географските означения на селскостопанските продукти и храни (наричано по-нататък „споразумението“) се одобрява от името на Съюза.
Текстът на споразумението е приложен към настоящото решение.
Член 2
Комисията, подпомагана от представители на държавите-членки, представлява Съюза в съвместния комитет, посочен в член 11 от споразумението.
За целите на член 11, параграф 3 от споразумението измененията на споразумението, внесени чрез решения на съвместния комитет, се одобряват от Комисията от името на Съюза въз основа на процедурата, определена в член 15, параграф 2 от Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (2).
Член 3
Председателят на Съвета посочва лицето(ата), упълномощено(и) да извърши(ат) от името на Съюза нотификацията, предвидена в член 14, параграф 1 от споразумението, за да бъде изразено съгласието на Съюза да бъде обвързан със споразумението (3).
Член 4
Настоящото решение влиза в сила в деня на приемането му.
Съставено в Брюксел на 14 февруари 2012 година.